CELEX: 32017R1505
Language: mt
Date: 2017-08-28 00:00:00
Title: Regolament tal-Kummissjoni (UE) 2017/1505 tat-28 ta' Awwissu 2017 li jemenda l-Annessi I, II u III tar-Regolament (KE) Nru 1221/2009 tal-Parlament Ewropew u tal-Kunsill dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS) (Test b'rilevanza għaż-ŻEE. )

29.8.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 222/1
            
         REGOLAMENT TAL-KUMMISSJONI (UE) 2017/1505
   tat-28 ta' Awwissu 2017
   li jemenda l-Annessi I, II u III tar-Regolament (KE) Nru 1221/2009 tal-Parlament Ewropew u tal-Kunsill dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1221/2009 tal-Parlament Ewropew u tal-Kunsill tal-25 ta' Novembru 2009 dwar il-parteċipazzjoni volontarja ta' organizzazzjonijiet fi skema Komunitarja ta' ġestjoni u verifika ambjentali (EMAS), li jħassar ir-Regolament (KE) Nru 761/2001 u d-Deċiżjonijiet tal-Kummissjoni 2001/681/KE u 2006/193/KE (1), u b'mod partikolari l-Artikolu 48 tiegħu,
   Billi:
   
               (1)
            
            
               L-għan tal-EMAS huwa li tippromwovi titjib kontinwu fil-prestazzjoni ambjentali tal-organizzazzjonijiet permezz tal-istabbiliment u l-implimentazzjoni ta' sistema ta' ġestjoni ambjentali, l-evalwazzjoni tal-prestazzjoni ta' din is-sistema, l-għoti ta' informazzjoni dwar il-prestazzjoni ambjentali, id-djalogu miftuħ mal-pubbliku u mal-partijiet interessati l-oħra u l-involviment attiv tal-impjegati. Biex jintlaħaq dan l-għan, l-Annessi I sa IV tar-Regolament (KE) Nru 1221/2009 jiddefinixxu r-rekwiżiti speċifiċi li għandhom jiġu osservati mill-organizzazzjonijiet li jixtiequ jimplimentaw l-EMAS u jiksbu r-reġistrazzjoni tal-EMAS.
            
         
               (2)
            
            
               Il-Parti A tal-Anness II tar-Regolament (KE) Nru 1221/2009 tinkludi r-rekwiżiti stabbiliti fl-Istandard EN ISO 14001:2004 li jikkostitwixxi l-bażi tar-rekwiżiti tas-sistema ta' ġestjoni ambjentali ta' dak ir-Regolament.
            
         
               (3)
            
            
               Il-Parti B tal-Anness II tar-Regolament (KE) Nru 1221/2009 telenka għadd ta' kwistjonijiet addizzjonali li l-organizzazzjonijiet irreġistrati fl-iskema Komunitarja ta' ġestjoni u verifika ambjentali (EMAS) huma meħtieġa li jindirizzaw u li għandhom rabta diretta ma' għadd ta' elementi tal-Istandard EN ISO 14001:2004.
            
         
               (4)
            
            
               Sadanittant, l-ISO ppubblikat verżjoni ġdida tal-Istandard Internazzjonali ISO 14001. Għalhekk, it-tieni edizzjoni tal-istandard (EN ISO 14001:2004) ġiet sostitwita bit-tielet edizzjoni (ISO 14001:2015).
            
         
               (5)
            
            
               Biex ikun żgurat approċċ konsistenti fl-Annessi kollha, jenħtieġ li d-dispożizzjonijiet il-ġodda rilevanti tal-Istandard Internazzjonali ISO 14001:2015 jiġu meqjusa wkoll fl-Anness I tar-Regolament (KE) Nru 1221/2009 li jistabbilixxi r-rekwiżiti dwar ir-Reviżjoni Ambjentali u fl-Anness III tar-Regolament (KE) Nru 1221/2009 li jistabbilixxi r-rekwiżiti dwar il-Verifika Ambjentali Interna.
            
         
               (6)
            
            
               Għalhekk, ir-Regolament (KE) Nru 1221/2009 għandu jiġi emendat skont dan.
            
         
               (7)
            
            
               L-organizzazzjonijiet li jixtiequ jiksbu jew iżommu kemm ir-reġistrazzjoni tal-EMAS kif ukoll iċ-ċertifikazzjoni ISO 14001 ħafna drabi jwettqu proċess wieħed ta' verifika/ċertifikazzjoni integrat. Biex tinżamm il-koerenza bejn ir-rekwiżiti taż-żewġ strumenti, l-organizzazzjonijiet ma għandhomx jiġu obbligati jimplimentaw l-Annessi riveduti tar-Regolament (KE) Nru 1221/2009 qabel l-implimentazzjoni tal-verżjoni l-ġdida tal-Istandard Internazzjonali ISO 14001. Għalhekk, jeħtieġ li jkun hemm arranġamenti tranżitorji.
            
         
               (8)
            
            
               Il-miżuri previsti f'dan ir-Regolament huma skont l-opinjoni tal-Kumitat stabbilit skont l-Artikolu 49 tar-Regolament (KE) Nru 1221/2009,
            
         ADOTTAT DAN IR-REGOLAMENT:
   Artikolu 1
   L-Annessi I, II u III tar-Regolament (KE) Nru 1221/2009 jinbidlu bit-test stipulat fl-Anness ta' dan ir-Regolament.
   Artikolu 2
   Il-konformità mar-rekwiżiti tar-Regolament (KE) Nru 1221/2009 kif emendat b'dan ir-Regolament għandha tiġi vverifikata fil-mument li ssir il-verifika tal-organizzazzjoni skont l-Artikolu 18 tar-Regolament (KE) Nru 1221/2009.
   F'każ ta' tiġdid tar-reġistrazzjoni tal-EMAS, jekk il-verifika li jmiss tkun se titwettaq qabel l-14 ta' Marzu 2018, id-data tal-verifika li jmiss tista' tiġi estiża b'sitt xhur bi ftehim mal-verifikatur ambjentali u mal-Korpi Kompetenti.
   Madankollu, qabel l-14 ta' Settembru 2018, il-verifika tista', bi ftehim mal-verifikatur ambjentali, titwettaq skont ir-rekwiżiti tar-Regolament (KE) Nru 1221/2009, kif emendat permezz tar-Regolament tal-Kunsill (UE) Nru 517/2013 (2). Jekk din il-verifika ssir, il-validità tad-dikjarazzjoni tal-verifikatur ambjentali kif ukoll iċ-ċertifikat ta' reġistrazzjoni jibqgħu validi biss sal-14 ta' Settembru 2018.
   Artikolu 3
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-28 ta' Awwissu 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 342, 22.12.2009, p. 1.
   
      (2)  Ir-Regolament tal-Kunsill (UE) Nru 517/2013 tat-13 ta' Mejju 2013 li jadatta ċerti regolamenti u deċiżjonijiet fl-oqsma tal-moviment liberu tal-merkanzija, il-moviment liberu tal-persuni, id-dritt soċjetarju, il-politika tal-kompetizzjoni, l-agrikoltura, is-sikurezza tal-ikel, il-politika veterinarja u fitosanitarja, il-politika tat-trasport, l-enerġija, it-tassazzjoni, l-istatistika, in-netwerks trans-Ewropej, id-drittijiet ġudizzjarji u fundamentali, il-ġustizzja, il-libertà u s-sigurtà, l-ambjent, l-unjoni doganali, ir-relazzjonijiet esterni, il-politika barranija, ta' sigurtà u ta' difiża u l-istituzzjonijiet, minħabba l-adeżjoni tar-Repubblika tal-Kroazja (ĠU L 158, 10.6.2013, p. 1).
   
      ANNESS
      “
            ANNESS I
            
               REVIŻJONI AMBJENTALI
            
            Ir-reviżjoni ambjentali għandha tkopri l-oqsma li ġejjin:
            1.   Stabbiliment tal-kuntest organizzattiv
            
            L-organizzazzjoni għandha tiddetermina dawk il-kwistjonijiet esterni u interni li jistgħu jaffettwaw b'mod pożittiv jew negattiv il-ħila tagħha li tikseb ir-riżultati mistennija tas-sistema ta' ġestjoni ambjentali tagħha.
            Kwistjonijiet bħal dawn jinkludu kundizzjonijiet ambjentali rilevanti bħall-klima, il-kwalità tal-arja, il-kwalità tal-ilma, id-disponibbiltà tar-riżorsi naturali, il-bijodiversità.
            Huma jistgħu jinkludu wkoll il-kundizzjonijiet li ġejjin, iżda mhumiex limitati għal dawn biss:
            
                        —
                     
                     
                        kundizzjonijiet esterni (bħaċ-ċirkustanzi kulturali, soċjali, politiċi, legali, regolatorji, finanzjarji, teknoloġiċi, ekonomiċi, naturali u kompetittivi),
                     
                  
                        —
                     
                     
                        kundizzjonijiet interni relatati mal-karatteristiċi tal-organizzazzjoni (bħall-attivitajiet, il-prodotti u s-servizzi, id-direzzjoni strateġika, il-kultura u l-kapaċitajiet tagħha).
                     
                  2.   Identifikazzjoni tal-partijiet interessati u determinazzjoni tal-ħtiġijiet u l-aspettattivi rilevanti tagħhom.
            
            L-organizzazzjoni għandha tiddetermina l-partijiet interessati li jkunu rilevanti għas-sistema tal-ġestjoni ambjentali, il-ħtiġijiet u l-aspettattivi rilevanti ta' dawk il-partijiet interessati u liema minn dawk il-ħtiġijiet u l-aspettattivi hija trid jew tagħżel li tikkonforma magħhom.
            Jekk l-organizzazzjoni tiddeċiedi li tadotta jew taqbel volontarjament mal-ħtiġijiet jew l-aspettattivi rilevanti ta' partijiet interessati li ma jkunux koperti minn rekwiżiti legali, dawn isiru parti mill-obbligi ta' konformità tagħha.
            3.   Identifikazzjoni tar-rekwiżiti ġuridiċi applikabbli relatati mal-ambjent
            
            Minbarra l-istabbiliment ta' reġistru tar-rekwiżiti ġuridiċi applikabbli, l-organizzazzjoni għandha tindika wkoll kif tista' tiġi pprovduta l-evidenza li qed tikkonforma mar-rekwiżiti ġuridiċi differenti.
            4.   Identifikazzjoni tal-aspetti ambjentali diretti u indiretti u stabbiliment ta' dawk li huma sinifikanti
            
            L-organizzazzjoni għandha tidentifika l-aspetti ambjentali diretti u indiretti kollha b'impatt pożittiv jew negattiv fuq l-ambjent, ikkwalifikati u kkwantifikati kif xieraq, u tikkompila reġistru tal-aspetti ambjentali kollha identifikati. L-organizzazzjoni għandha tiddetermina wkoll liema minn dawk l-aspetti huma sinifikanti abbażi ta' kriterji stabbiliti skont il-punt 5 ta' dan l-Anness.
            Meta jkunu qegħdin jidentifikaw l-aspetti ambjentali diretti u indiretti, huwa essenzjali li l-organizzazzjonijiet jikkunsidraw ukoll l-aspetti ambjentali assoċjati mal-attività ewlenija tagħhom. Inventarju limitat għall-aspetti ambjentali tas-sit u l-faċilitajiet ta' organizzazzjoni mhuwiex biżżejjed.
            Meta tkun qiegħda tidentifika l-aspetti ambjentali diretti u indiretti tal-attivitajiet, il-prodotti u s-servizzi tagħha, l-organizzazzjoni għandha tadotta perspettiva taċ-ċiklu tal-ħajja, billi tqis l-istadji taċ-ċiklu tal-ħajja li hija tista' tikkontrolla jew tinfluwenza. Dawn l-istadji ġeneralment jinkludu l-akkwiżizzjoni tal-materja prima, ix-xiri u l-akkwist, id-disinn, il-produzzjoni, it-trasport, l-użu, it-trattament fi tmiem il-ħajja u r-rimi finali skont l-attività tal-organizzazzjoni.
            4.1.   Aspetti ambjentali diretti
            
            L-aspetti ambjentali diretti huma assoċjati ma' attivitajiet, prodotti u servizzi tal-organizzazzjoni nnifisha li fuqhom għandha l-kontroll dirett tal-ġestjoni.
            L-organizzazzjonijiet kollha jridu jqisu l-aspetti diretti tal-operazzjonijiet tagħhom.
            L-aspetti ambjentali diretti jinkludu, iżda mhumiex limitati għal
            
                        (1)
                     
                     
                        l-emissjonijiet fl-arja;
                     
                  
                        (2)
                     
                     
                        ir-rilaxx fl-ilma (inklużi l-infiltrazzjonijiet fl-ilma tal-pjan),
                     
                  
                        (3)
                     
                     
                        il-produzzjoni, ir-riċiklaġġ, l-użu mill-ġdid, it-trasport u r-rimi ta' skart solidu u skart ieħor, b'mod partikolari l-iskart perikoluż;
                     
                  
                        (4)
                     
                     
                        l-użu u l-kontaminazzjoni tal-art;
                     
                  
                        (5)
                     
                     
                        l-użu tal-enerġija, ir-riżorsi naturali (inkluż l-ilma, il-fawna u l-flora) u l-materja prima;
                     
                  
                        (6)
                     
                     
                        l-użu ta' addittivi u awżiljari kif ukoll prodotti semimanifatturati;
                     
                  
                        (7)
                     
                     
                        kwistjonijiet lokali (il-ħsejjes, il-vibrazzjoni, l-irwejjaħ, it-trab, id-dehra viżiva, eċċ.).
                     
                  Fl-identifikazzjoni tal-aspetti ambjentali, għandhom jiġu kkunsidrati wkoll dawn li ġejjin:
            
                        —
                     
                     
                        ir-riskji ta' inċidenti ambjentali u sitwazzjonijiet oħra ta' emerġenza b'impatt ambjentali potenzjali (eż. inċidenti kimiċi) u sitwazzjonijiet abnormali potenzjali li jistgħu jwasslu għal impatt ambjentali potenzjali.
                     
                  
                        —
                     
                     
                        kwistjonijiet tat-trasport għall-prodotti u s-servizz u għall-persunal li jivvjaġġa fuq xogħol tal-kumpanija
                     
                  4.2.   Aspetti ambjentali indiretti
            
            Aspetti ambjentali indiretti jistgħu jirriżultaw mill-interazzjoni ta' organizzazzjoni ma' partijiet terzi, li jistgħu jiġu influwenzati sa livell raġonevoli mill-organizzazzjoni.
            Dawn jinkludu, iżda mhumiex limitati għal:
            
                        (1)
                     
                     
                        kwistjonijiet relatati maċ-ċiklu tal-ħajja tal-prodotti u s-servizzi (l-akkwiżizzjoni tal-materja prima, id-disinn, ix-xiri u l-akkwist, il-produzzjoni, it-trasport, it-trattament fi tmiem il-ħajja u r-rimi finali);
                     
                  
                        (2)
                     
                     
                        l-investimenti kapitali, l-għoti ta' self u s-servizzi tal-assigurazzjoni;
                     
                  
                        (3)
                     
                     
                        swieq ġodda;
                     
                  
                        (4)
                     
                     
                        l-għażla u l-kompożizzjoni tas-servizzi (eż. it-trasport jew il-kummerċ tal-forniment tal-ikel);
                     
                  
                        (5)
                     
                     
                        deċiżjonijiet amministrattivi u ta' ppjanar;
                     
                  
                        (6)
                     
                     
                        il-kompożizzjoni ta' firxiet ta' prodotti;
                     
                  
                        (7)
                     
                     
                        il-prestazzjoni u l-prattiċi ambjentali tal-kuntratturi, is-sottokuntratturi, il-fornituri u s-sottofornituri.
                     
                  L-organizzazzjonijiet iridu jkunu kapaċi juru li l-aspetti ambjentali sinifikanti u l-impatti assoċjati ma' dawn l-aspetti jiġu indirizzati fis-sistema ta' ġestjoni.
            L-organizzazzjoni għandha tagħmel l-almu tagħha sabiex tassigura illi l-fornituri u dawk li jaġixxu f'isem l-organizzazzjoni jikkonformaw mal-politika ambjentali tal-organizzazzjoni fl-ambitu tal-attivitajiet imwettqa għall-kuntratt.
            Organizzazzjoni għandha tikkunsidra kemm jista' jkollha influwenza fuq dawk l-aspetti ambjentali indiretti, u liema miżuri tista' tieħu biex tnaqqas l-impatt ambjentali jew biex iżżid il-benefiċċju ambjentali.
            5.   Valutazzjoni tas-sinifikat tal-aspetti ambjentali
            
            Organizzazzjoni għandha tiddefinixxi l-kriterji sabiex tivvaluta s-sinifikat tal-aspetti ambjentali tal-attivitajiet, il-prodotti u s-servizzi tagħha u tapplikahom sabiex tistabbilixxi liema aspetti ambjentali jkollhom impatt ambjentali sinifikanti minn perspettiva taċ-ċiklu tal-ħajja.
            Il-kriterji żviluppati minn organizzazzjoni għandhom iqisu l-leġiżlazzjoni tal-Unjoni u għandhom ikunu komprensivi, jistgħu jiġu ċċekkjati b'mod indipendenti, jistgħu jiġu riprodotti u magħmula disponibbli għall-pubbliku.
            Meta tkun qiegħda tistabbilixxi dawn il-kriterji, organizzazzjoni għandha tikkunsidra l-elementi li ġejjin:
            
                        (1)
                     
                     
                        il-ħsara jew il-benefiċċju potenzjali għall-ambjent, inkluża l-bijodiversità
                     
                  
                        (2)
                     
                     
                        il-kundizzjoni tal-ambjent (bħall-fraġilità tal-ambjent lokali, reġjonali jew globali);
                     
                  
                        (3)
                     
                     
                        id-daqs, l-għadd, il-frekwenza u r-riversibbiltà tal-aspett jew tal-impatt;
                     
                  
                        (4)
                     
                     
                        l-eżistenza u r-rekwiżiti ta' leġiżlazzjoni ambjentali rilevanti;
                     
                  
                        (5)
                     
                     
                        il-fehmiet tal-partijiet interessati, inklużi l-impjegati tal-organizzazzjoni
                     
                  Jistgħu jiġu kkunsidrati elementi rilevanti oħra skont it-tip ta' attivitajiet, prodotti u servizzi tal-organizzazzjoni.
            Abbażi tal-kriterji stabbiliti, l-organizzazzjoni għandha tivvaluta s-sinifikat tal-aspetti u l-impatti ambjentali tagħha. Biex tagħmel dan, l-organizzazzjoni għandha tqis kunsiderazzjonijiet li jistgħu jinkludu iżda li mhumiex limitati għal:
            
                        (1)
                     
                     
                        id-dejta eżistenti tal-organizzazzjoni dwar l-inputs ta' materjal u enerġija, l-iskariki, l-iskart u l-emissjonijiet f'termini ta' riskju;
                     
                  
                        (2)
                     
                     
                        l-attivitajiet tal-organizzazzjoni li huma regolati b'leġiżlazzjoni ambjentali
                     
                  
                        (3)
                     
                     
                        l-attivitajiet ta' akkwist;
                     
                  
                        (4)
                     
                     
                        id-disinn, l-iżvilupp, il-fabbrikazzjoni, id-distribuzzjoni, il-manutenzjoni, l-użu, l-użu mill-ġdid, ir-riċiklaġġ u r-rimi tal-prodotti tal-organizzazzjoni;
                     
                  
                        (5)
                     
                     
                        dawk l-attivitajiet tal-organizzazzjoni li għandhom l-aktar spejjeż ambjentali u benefiċċji ambjentali sinifikattivi.
                     
                  Meta tkun qiegħda tivvaluta s-sinifikat tal-impatti ambjentali tal-attivitajiet tal-organizzazzjoni, l-organizzazzjoni għandha tikkunsidra l-kundizzjonijiet normali tal-ħidma, il-kundizzjonijiet tal-bidu u tal-għeluq u l-kundizzjonijiet ta' emerġenza li jistgħu jiġu previsti b'mod raġonevoli. Għandhom jiġu kkunsidrati l-attivitajiet tal-passat, tal-preżent u dawk ippjanati.
            6.   Evalwazzjoni tal-feedback mill-investigazzjoni ta' inċidenti preċedenti.
            
            L-organizzazzjoni għandha tqis il-feedback mill-investigazzjoni ta' inċidenti preċedenti li jista' jinfluwenza l-ħila tagħha li tikseb ir-riżultati mistennija tas-sistema ta' ġestjoni ambjentali tagħha.
            7.   Stabbiliment u dokumentazzjoni tar-riskji u l-opportunitajiet.
            
            L-organizzazzjoni għandha tistabbilixxi u tiddokumenta r-riskji u l-opportunitajiet assoċjati mal-aspetti ambjentali tagħha, l-obbligi ta' konformità u kwistjonijiet u rekwiżiti oħra identifikati fil-punti 1 sa 4.
            L-organizzazzjoni għandha tiffoka fuq dawk ir-riskji u l-opportunitajiet li jenħtieġ li jiġu indirizzati sabiex ikun assigurat li s-sistema ta' ġestjoni ambjentali tkun tista' tikseb l-objettivi tagħha, biex jiġu evitati effetti mhux mixtieqa jew inċidenti u biex jinkiseb titjib kontinwu tal-prestazzjonijiet ambjentali tal-organizzazzjoni.
            8.   Eżami tal-proċessi, prattiċi u proċeduri eżistenti.
            
            L-organizzazzjoni għandha teżamina l-proċessi, il-prattiċi u l-proċeduri eżistenti u tistabbilixxi liema jkunu meħtieġa sabiex jiġi assigurat il-manteniment fit-tul tal-ġestjoni ambjentali.
         
         
            ANNESS II
            
               REKWIŻITI TAS-SISTEMA TA' ĠESTJONI AMBJENTALI U KWISTJONIJIET ADDIZZJONALI LI GĦANDHOM JIĠU INDIRIZZATI MILL-ORGANIZZAZZJONIJIET LI JIMPLIMENTAW L-EMAS
            
            Ir-rekwiżiti tas-sistema ta' ġestjoni ambjentali tal-EMAS huma dawk stabbiliti fit-Taqsima 4 sa 10 tal-istandard EN ISO 14001:2015. Dawn ir-rekwiżiti huma riprodotti fil-Parti A.
            Ir-referenzi magħmula fl-Artikolu 4 għal punti speċifiċi ta' dan l-Anness għandhom jinftiehmu kif ġej:
            
                         
                     
                     
                        Ir-referenza għall-punt A.3.1 għandha tinftiehem bħala referenza għall-Parti A 6.1
                     
                  
                         
                     
                     
                        Ir-referenza għall-punt A 5.5 għandha tinftiehem bħala referenza għall-Parti A 9.2.
                     
                  Barra minn hekk, l-organizzazzjonijiet li jimplimentaw l-EMAS huma meħtieġa jindirizzaw għadd ta' kwistjonijiet addizzjonali li għandhom rabta diretta ma' għadd ta' elementi tat-Taqsima 4 tal-istandard EN ISO 14001:2015. Dawn ir-rekwiżiti addizzjonali huma elenkati fil-Parti B ta' dan l-Anness.
            
                        PARTI A
                        rekwiżiti tas-sistema ta' ġestjoni ambjentali skont l-EN ISO 14001:2015
                     
                     
                        PARTI B
                        rekwiżiti addizzjonali għall-organizzazzjonijiet li jimplimentaw l-EMAS
                     
                  
                        L-organizzazzjonijiet li jipparteċipaw fl-iskema ta' ġestjoni u verifika ambjentali (EMAS) għandhom jimplimentaw ir-rekwiżiti tal-EN ISO 14001:2015 (1) li qed jiġu riprodotti hawn taħt.
                        A.4   Kuntest tal-organizzazzjoni
                        A.4.1   Fehim tal-organizzazzjoni u l-kuntest tagħha
                        L-organizzazzjoni għandha tiddetermina l-kwistjonijiet esterni u interni li huma rilevanti għall-iskop tagħha u li jaffettwaw il-ħila tagħha li tikseb ir-riżultati mistennija tas-sistema ta' ġestjoni ambjentali tagħha. Kwistjonijiet bħal dawn għandhom jinkludu kundizzjonijiet ambjentali li huma affettwati mill-organizzazzjoni jew li jistgħu jaffettwawha.
                        A.4.2   Komprensjoni tal-ħtiġijiet u l-aspettattivi tal-partijiet interessati
                        L-organizzazzjoni għandha tistabbilixxi:
                        
                                    (a)
                                 
                                 
                                    il-partijiet interessati li huma rilevanti għas-sistema ta' ġestjoni ambjentali;
                                 
                              
                                    (b)
                                 
                                 
                                    il-ħtiġijiet u l-aspettattivi rilevanti (jiġifieri r-rekwiżiti) ta' dawn il-partijiet interessati;
                                 
                              
                                    (c)
                                 
                                 
                                    liema minn dawn il-ħtiġijiet u l-aspettattivi jsiru l-obbligi ta' konformità tagħha.
                                 
                              A.4.3   Stabbiliment tal-kamp ta' applikazzjoni tas-sistema ta' ġestjoni ambjentali
                        L-organizzazzjoni għandha tistabbilixxi l-konfini u l-applikabbiltà tas-sistema ta' ġestjoni ambjentali sabiex tistabbilixxi l-kamp ta' applikazzjoni tagħha.
                        Fl-istabbiliment ta' dan il-kamp ta' applikazzjoni, l-organizzazzjoni għandha tikkunsidra:
                        
                                    (a)
                                 
                                 
                                    il-kwistjonijiet esterni u interni msemmija fil-punt A.4.1;
                                 
                              
                                    (b)
                                 
                                 
                                    l-obbligi ta' konformità msemmija fil-punt A.4.2;
                                 
                              
                                    (c)
                                 
                                 
                                    l-unità(jiet) organizzattiva/i, il-funzjoni(jiet), u l-konfini fiżiċi tagħha;
                                 
                              
                                    (d)
                                 
                                 
                                    l-attivitajiet, il-prodotti u s-servizzi tagħha;
                                 
                              
                                    (e)
                                 
                                 
                                    l-awtorità u l-ħila tagħha li teżerċita kontroll u influwenza.
                                 
                              Ladarba jiġi definit il-kamp ta' applikazzjoni, l-attivitajiet, il-prodotti u s-servizzi kollha tal-organizzazzjoni fi ħdan dak il-kamp ta' applikazzjoni jridu jiġu inklużi fis-sistema ta' ġestjoni ambjentali.
                        Il-kamp ta' applikazzjoni għandu jinżamm bħala informazzjoni dokumentata u jkun disponibbli għall-partijiet interessati.
                        A.4.4   Sistema ta' ġestjoni ambjentali
                        Biex tikseb ir-riżultati mistennija, inkluż it-titjib tal-prestazzjoni ambjentali, l-organizzazzjoni għandha tistabbilixxi, timplimenta, iżżomm u kontinwament ittejjeb sistema ta' ġestjoni ambjentali, inklużi l-proċessi meħtieġa u l-interazzjonijiet tagħhom, skont ir-rekwiżiti ta' dan l-Istandard Internazzjonali.
                        L-organizzazzjoni għandha tqis l-għarfien miksub fil-punti 4.1 u 4.2 meta tistabbilixxi u żżomm is-sistema ta' ġestjoni ambjentali.
                     
                     
                         
                     
                  
                        A.5   Tmexxija
                        A.5.1   Tmexxija u impenn
                        Il-maniġment superjuri għandu juri sens ta' tmexxija u impenn fir-rigward tas-sistema ta' ġestjoni ambjentali billi:
                        
                                    (a)
                                 
                                 
                                    jieħu r-responsabbiltà għall-effettività tas-sistema ta' ġestjoni ambjentali;
                                 
                              
                                    (b)
                                 
                                 
                                    jassigura li jiġu stabbiliti l-politika ambjentali u l-objettivi ambjentali u li dawn ikunu kompatibbli mad-direzzjoni strateġika u l-kuntest tal-organizzazzjoni;
                                 
                              
                                    (c)
                                 
                                 
                                    jassigura l-integrazzjoni tar-rekwiżiti tas-sistema ta' ġestjoni ambjentali fil-proċessi tan-negozju tal-organizzazzjoni;
                                 
                              
                                    (d)
                                 
                                 
                                    jassigura li r-riżorsi meħtieġa għas-sistema ta' ġestjoni ambjentali jkunu disponibbli;
                                 
                              
                                    (e)
                                 
                                 
                                    jikkomunika l-importanza ta' ġestjoni ambjentali effettiva u tal-konformità mar-rekwiżiti tas-sistema ta' ġestjoni ambjentali;
                                 
                              
                                    (f)
                                 
                                 
                                    jassigura li s-sistema ta' ġestjoni ambjentali tikseb ir-riżultati mistennija tagħha;
                                 
                              
                                    (g)
                                 
                                 
                                    imexxi u jappoġġa persuni sabiex jikkontribwixxu għall-effettività tas-sistema ta' ġestjoni ambjentali;
                                 
                              
                                    (h)
                                 
                                 
                                    jippromwovi t-titjib kontinwu;
                                 
                              
                                    (i)
                                 
                                 
                                    jappoġġa rwoli ta' ġestjoni rilevanti oħra biex juru s-sens ta' tmexxija tagħhom kif japplika għall-oqsma ta' responsabbiltà tagħhom.
                                 
                              
                                    
                                       Nota:
                                    
                                 
                                 
                                    Ir-referenza għan-“negozju” f'dan l-Istandard Internazzjonali tista' tiġi interpretata b'mod ġenerali biex tfisser dawk l-attivitajiet li huma ċentrali għall-finijiet tal-eżistenza tal-organizzazzjoni.
                                 
                              
                     
                         
                     
                  
                        A.5.2   Politika Ambjentali
                        Il-maniġment superjuri għandu jistabbilixxi, jimplimenta u jżomm politika ambjentali li, fi ħdan il-kamp ta' applikazzjoni definit tas-sistema ta' ġestjoni ambjentali tiegħu, din:
                        
                                    (a)
                                 
                                 
                                    tkun xierqa għall-iskop u l-kuntest tal-organizzazzjoni, inklużi n-natura, l-iskala u l-impatti ambjentali tal-attivitajiet, il-prodotti u s-servizzi tagħha;
                                 
                              
                                    (b)
                                 
                                 
                                    tipprovdi qafas għall-iffissar tal-objettivi ambjentali;
                                 
                              
                                    (c)
                                 
                                 
                                    tinkludi impenn għall-protezzjoni tal-ambjent, inkluża l-prevenzjoni tat-tniġġis u impenji speċifiċi oħra rilevanti għall-kuntest tal-organizzazzjoni;
                                    
                                                
                                                   Nota:
                                                
                                             
                                             
                                                Impenji speċifiċi oħra għall-protezzjoni tal-ambjent jistgħu jinkludu l-użu sostenibbli tar-riżorsi, il-mitigazzjoni tat-tibdil fil-klima u l-addattament għaliha, u l-protezzjoni tal-bijodiversità u tal-ekosistemi.
                                             
                                          
                              
                                    (d)
                                 
                                 
                                    tinkludi impenn li tissodisfa l-obbligi ta' konformità tagħha;
                                 
                              
                                    (e)
                                 
                                 
                                    tinkludi impenn għat-titjib kontinwu tas-sistema ta' ġestjoni ambjentali sabiex ittejjeb il-prestazzjoni ambjentali.
                                 
                              Il-politika ambjentali għandha:
                        
                                    —
                                 
                                 
                                    tinżamm bħala informazzjoni dokumentata;
                                 
                              
                                    —
                                 
                                 
                                    tiġi komunikata fi ħdan l-organizzazzjoni;
                                 
                              
                                    —
                                 
                                 
                                    tkun disponibbli għall-partijiet interessati.
                                 
                              
                     
                        B.1.   Titjib kontinwu tal-prestazzjoni ambjentali
                        L-organizzazzjonijiet għandhom jimpenjaw ruħhom li jtejbu kontinwament il-prestazzjoni ambjentali tagħhom.
                        Jekk organizzazzjoni tikkonsisti f'sit wieħed jew aktar, kull wieħed mis-siti li għalih tapplika l-EMAS għandu jikkonforma mar-rekwiżiti kollha tal-EMAS inkluż it-titjib kontinwu tal-prestazzjoni ambjentali kif definit fl-Artikolu 2(2).
                     
                  
                        A.5.3   Rwoli, responsabbiltajiet u awtoritajiet tal-organizzazzjoni
                        Il-maniġment superjuri għandu jassigura li r-responsabbiltajiet u l-awtoritajiet għar-rwoli rilevanti jiġu assenjati u kkomunikati fi ħdan l-organizzazzjoni.
                        Il-maniġment superjuri għandu jassenja r-responsabbiltà u l-awtorità:
                        
                                    (a)
                                 
                                 
                                    sabiex ikun assigurat li s-sistema ta' ġestjoni ambjentali tikkonforma mar-rekwiżiti ta' dan l-Istandard Internazzjonali;
                                 
                              
                                    (b)
                                 
                                 
                                    sabiex tiġi rappurtata l-prestazzjoni tas-sistema ta' ġestjoni ambjentali, inkluża l-prestazzjoni ambjentali, lill-maniġment superjuri.
                                 
                              
                     
                        B.2.   Rappreżentant(i) tal-maniġment
                        Il-maniġment superjuri għandu jaħtar rappreżentant(i) speċifiku/ċi tal-maniġment li, irrispettivament minn responsabbiltajiet oħra, għandu jkollu/ikollhom rwoli, responsabbiltajiet u awtorità definiti sabiex jassigura(w) sistema ta' ġestjoni ambjentali f'konformità ma' dan ir-Regolament u jirrappurta(w) lill-maniġment superjuri dwar il-prestazzjoni tas-sistema ta' ġestjoni ambjentali.
                        Ir-rappreżentant tal-maniġment superjuri jista' jkun membru tal-maniġment superjuri tal-organizzazzjoni.
                     
                  
                        A.6   Ippjanar
                        A.6.1   Azzjonijiet sabiex jiġu indirizzati r-riskji u l-opportunitajiet
                        A.6.1.1   Ġenerali
                        L-organizzazzjoni għandha tistabbilixxi, timplimenta u żżomm il-proċessi meħtieġa sabiex tissodisfa r-rekwiżiti fil-punti 6.1.1 sa 6.1.4.
                        Meta tkun qiegħda tippjana għas-sistema ta' ġestjoni ambjentali, l-organizzazzjoni għandha tikkunsidra:
                        
                                    —
                                 
                                 
                                    il-kwistjonijiet imsemmija fil-punt 4.1;
                                 
                              
                                    —
                                 
                                 
                                    ir-rekwiżiti msemmija fil-punt 4.2;
                                 
                              
                                    —
                                 
                                 
                                    il-kamp ta' applikazzjoni tas-sistema ta' ġestjoni ambjentali tagħha; u tistabbilixxi r-riskji u l-opportunitajiet, relatati ma':
                                    
                                                —
                                             
                                             
                                                l-aspetti ambjentali tagħha (ara l-punt 6.1.2);
                                             
                                          
                                                —
                                             
                                             
                                                l-obbligi ta' konformità tagħha (ara l-punt 6.1.3);
                                             
                                          
                              
                                    —
                                 
                                 
                                    kwistjonijiet u rekwiżiti oħra, identifikati fil-punti 4.1 u 4.2; li jridu jiġu indirizzati sabiex:
                                    
                                                —
                                             
                                             
                                                tingħata assigurazzjoni li s-sistema ta' ġestjoni ambjentali tkun tista' tikseb ir-riżultati mistennija tagħha;
                                             
                                          
                                                —
                                             
                                             
                                                jiġu evitati, jew imnaqqsa, l-effetti mhux mixtieqa, inkluż il-potenzjal ta' kundizzjonijiet ambjentali esterni li jaffettwaw lill-organizzazzjoni;
                                             
                                          
                                                —
                                             
                                             
                                                jinkiseb titjib kontinwu.
                                             
                                          
                              Fi ħdan il-kamp ta' applikazzjoni tas-sistema ta' ġestjoni ambjentali, l-organizzazzjoni għandha tiddetermina s-sitwazzjonijiet potenzjali ta' emerġenza, inklużi dawk li jista' jkollhom impatt ambjentali.
                        L-organizzazzjoni għandha żżomm informazzjoni dokumentata dwar:
                        
                                    —
                                 
                                 
                                    ir-riskji u l-opportunitajiet li jridu jiġu indirizzati;
                                 
                              
                                    —
                                 
                                 
                                    il-proċessi meħtieġa fil-punti 6.1.1 sa 6.1.4, safejn ikun meħtieġ sabiex ikun hemm kunfidenza li dawn ikunu qegħdin jitwettqu kif ippjanat.
                                 
                              A.6.1.2   Aspetti ambjentali
                        Fi ħdan il-kamp ta' applikazzjoni definit tas-sistema ta' ġestjoni ambjentali, l-organizzazzjoni għandha tistabbilixxi l-aspetti ambjentali tal-attivitajiet, il-prodotti u s-servizzi tagħha li hija tista' tikkontrolla u dawk li hija tista' tinfluwenza, u l-impatti ambjentali assoċjati tagħhom, billi tikkunsidra perspettiva taċ-ċiklu tal-ħajja.
                        Meta tkun qiegħda tiddetermina l-aspetti ambjentali, l-organizzazzjoni għandha tikkunsidra:
                        
                                    (a)
                                 
                                 
                                    il-bidla, inklużi l-iżviluppi ppjanati jew ġodda, u l-attivitajiet, prodotti u servizzi ġodda jew modifikati;
                                 
                              
                                    (b)
                                 
                                 
                                    kundizzjonijiet abnormali u sitwazzjonijiet ta' emerġenza li jistgħu jiġu previsti b'mod raġonevoli.
                                 
                              L-organizzazzjoni għandha tistabbilixxi dawk l-aspetti li għandhom jew li jista' jkollhom impatt ambjentali sinifikanti billi tuża kriterji stabbiliti.
                        L-organizzazzjoni għandha tikkomunika l-aspetti ambjentali sinifikanti tagħha fost id-diversi livelli u funzjonijiet tal-organizzazzjoni, kif ikun xieraq.
                        L-organizzazzjoni għandha żżomm informazzjoni dokumentata dwar:
                        
                                    —
                                 
                                 
                                    l-aspetti ambjentali tagħha u l-impatti ambjentali assoċjati;
                                 
                              
                                    —
                                 
                                 
                                    il-kriterji użati sabiex tiddetermina l-aspetti ambjentali sinifikanti tagħha;
                                 
                              
                                    —
                                 
                                 
                                    l-aspetti ambjentali sinifikanti tagħha;
                                 
                              
                                    
                                       Nota:
                                    
                                 
                                 
                                    Aspetti ambjentali sinifikanti jistgħu jirriżultaw f'riskji u opportunitajiet assoċjati jew ma' impatti ambjentali ta' ħsara (theddidiet) jew ma' impatti ambjentali ta' benefiċċju (opportunitajiet).
                                 
                              
                     
                        B.3   Analiżi ambjentali
                        L-organizzazzjonijiet għandhom iwettqu u jiddokumentaw analiżi ambjentali inizjali kif stabbilit fl-Anness I.
                        L-organizzazzjonijiet barra l-Unjoni għandhom jirreferu wkoll għar-rekwiżiti ġuridiċi relatati mal-ambjent, li jkunu applikabbli għal organizzazzjonijiet simili fl-Istati Membri fejn ikun beħsiebhom jissottomettu applikazzjoni.
                     
                  
                        A.6.1.3   Obbligi ta' konformità
                        L-organizzazzjoni għandha:
                        
                                    (a)
                                 
                                 
                                    tistabbilixxi u jkollha aċċess għall-obbligi ta' konformità relatati mal-aspetti ambjentali tagħha;
                                 
                              
                                    (b)
                                 
                                 
                                    tistabbilixxi kif dawn l-obbligi ta' konformità japplikaw għall-organizzazzjoni;
                                 
                              
                                    (c)
                                 
                                 
                                    tqis dawn l-obbligi ta' konformità meta tistabbilixxi, timplimenta, iżżomm u kontinwament ittejjeb is-sistema ta' ġestjoni ambjentali tagħha.
                                 
                              L-organizzazzjoni għandha żżomm informazzjoni dokumentata tal-obbligi ta' konformità tagħha.
                        
                                    
                                       Nota:
                                    
                                 
                                 
                                    L-obbligi ta' konformità jistgħu jirriżultaw f'riskji u opportunitajiet għall-organizzazzjoni.
                                 
                              A.6.1.4   Ippjanar tal-azzjoni
                        L-organizzazzjoni għandha tippjana:
                        
                                    (a)
                                 
                                 
                                    biex tieħu azzjonijiet sabiex tindirizza:
                                    
                                                (1)
                                             
                                             
                                                l-aspetti ambjentali sinifikanti tagħha;
                                             
                                          
                                                (2)
                                             
                                             
                                                l-obbligi ta' konformità tagħha;
                                             
                                          
                                                (3)
                                             
                                             
                                                ir-riskji u l-opportunitajiet identifikati fil-punt 6.1.1;
                                             
                                          
                              
                                    (b)
                                 
                                 
                                    kif:
                                    
                                                (1)
                                             
                                             
                                                tintegra u timplimenta l-azzjonijiet fil-proċessi tas-sistema ta' ġestjoni ambjentali tagħha (ara l-punt 6.2, il-Klawżola 7, il-Klawżola 8 u l-punt 9.1), jew fi proċessi oħra tan-negozju;
                                             
                                          
                                                (2)
                                             
                                             
                                                tevalwa l-effettività ta' dawn l-azzjonijiet (ara l-punt 9.1).
                                             
                                          
                              Meta tkun qiegħda tippjana dawn l-azzjonijiet, l-organizzazzjoni għandha tikkunsidra l-opzjonijiet teknoloġiċi tagħha u r-rekwiżiti finanzjarji, operattivi u kummerċjali tagħha.
                     
                     
                        B.4.   Konformità legali
                        L-organizzazzjonijiet irreġistrati mal-EMAS jew li jkunu jixtiequ jirreġistraw għandhom juru li ssodisfaw il-kundizzjonijiet kollha li ġejjin:
                        
                                    (1)
                                 
                                 
                                    ikunu identifikaw, u jafu l-implikazzjonijiet għall-organizzazzjoni, tar-rekwiżiti ġuridiċi applikabbli kollha relatati mal-ambjent;
                                 
                              
                                    (2)
                                 
                                 
                                    jassiguraw il-konformità legali mal-leġiżlazzjoni ambjentali, inklużi l-permessi u l-limiti tal-permessi u jipprovdu l-evidenza xierqa;
                                 
                              
                                    (3)
                                 
                                 
                                    ikollhom fis-seħħ proċeduri li jippermettu lill-organizzazzjoni li tassigura konformità legali kontinwa mal-leġiżlazzjoni ambjentali.
                                 
                              
                  
                        
                                    A.6.2
                                 
                                 
                                    L-objettivi ambjentali u l-ippjanar sabiex jintlaħqu
                                 
                              
                     
                         
                     
                  
                        A.6.2.1   Objettivi ambjentali
                        L-organizzazzjoni għandha tistabbilixxi objettivi ambjentali fil-funzjonijiet u l-livelli rilevanti, billi tqis l-aspetti ambjentali sinifikanti u l-obbligi ta' konformità assoċjati tal-organizzazzjoni, u billi tqis ir-riskji u l-opportunitajiet tagħha.
                        L-objettivi ambjentali għandhom ikunu:
                        
                                    (a)
                                 
                                 
                                    konsistenti mal-politika ambjentali;
                                 
                              
                                    (b)
                                 
                                 
                                    miżurabbli (jekk ikun prattikabbli);
                                 
                              
                                    (c)
                                 
                                 
                                    immonitorjati;
                                 
                              
                                    (d)
                                 
                                 
                                    ikkomunikati;
                                 
                              
                                    (e)
                                 
                                 
                                    aġġornati kif xieraq.
                                 
                              L-organizzazzjoni għandha żżomm informazzjoni dokumentata dwar l-objettivi ambjentali.
                        A.6.2.2   Ippjanar tal-azzjonijiet sabiex jintlaħqu l-objettivi ambjentali
                        Meta tkun qiegħda tippjana kif tilħaq l-objettivi ambjentali tagħha, l-organizzazzjoni għandha tistabbilixxi:
                        
                                    (a)
                                 
                                 
                                    x'se jsir;
                                 
                              
                                    (b)
                                 
                                 
                                    x'riżorsi se jkunu meħtieġa;
                                 
                              
                                    (c)
                                 
                                 
                                    min se jkun responsabbli;
                                 
                              
                                    (d)
                                 
                                 
                                    meta se jitlesta;
                                 
                              
                                    (e)
                                 
                                 
                                    kif se jiġu evalwati r-riżultati, inklużi l-indikaturi sabiex jiġi mmonitorjat il-progress lejn il-kisba tal-objettivi ambjentali miżurabbli tagħha (ara l-punt 9.1.1).
                                 
                              L-organizzazzjoni għandha tikkunsidra kif l-azzjonijiet sabiex jintlaħqu l-objettivi ambjentali tagħha jistgħu jiġu integrati fil-proċessi tan-negozju tal-organizzazzjoni.
                     
                     
                        B.5.   Objettivi ambjentali
                        L-organizzazzjonijiet għandhom ikunu kapaċi juru illi s-sistema ta' ġestjoni u l-proċeduri ta' verifika jindirizzaw il-prestazzjoni ambjentali attwali tal-organizzazzjoni fir-rigward tal-aspetti diretti u indiretti.
                        Il-mezzi sabiex jintlaħqu l-għanijiet u l-miri ma jistgħux ikunu objettivi ambjentali.
                     
                  
                        A.7   Appoġġ
                        A.7.1   Riżorsi
                        L-organizzazzjoni għandha tistabbilixxi u tipprovdi r-riżorsi meħtieġa għall-istabbiliment, l-implimentazzjoni, iż-żamma u t-titjib kontinwu tas-sistema ta' ġestjoni ambjentali.
                     
                     
                         
                     
                  
                        A.7.2   Kompetenza
                        L-organizzazzjoni għandha:
                        
                                    (a)
                                 
                                 
                                    tistabbilixxi l-kompetenza neċessarja tal-persuni li jkunu qegħdin iwettqu xogħol taħt il-kontroll tagħha li jaffettwa l-prestazzjoni ambjentali tagħha u l-ħila tagħha li tissodisfa l-obbligi ta' konformità tagħha;
                                 
                              
                                    (b)
                                 
                                 
                                    tassigura li dawn il-persuni jkunu kompetenti abbażi ta' edukazzjoni, taħriġ jew esperjenza xierqa;
                                 
                              
                                    (c)
                                 
                                 
                                    tistabbilixxi l-ħtiġijiet ta' taħriġ assoċjati mal-aspetti ambjentali u mas-sistema ta' ġestjoni ambjentali tagħha;
                                 
                              
                                    (d)
                                 
                                 
                                    fejn ikun applikabbli, tieħu azzjonijiet biex tikseb il-kompetenza neċessarja, u tevalwa l-effettività tal-azzjonijiet meħuda.
                                 
                              
                                    
                                       Nota:
                                    
                                 
                                 
                                    L-azzjonijiet applikabbli jistgħu jinkludu, pereżempju, l-għoti ta' taħriġ lil, il-mentoraġġ ta', jew ir-riassenjazzjoni tal-persuni attwalment impjegati; jew ir-reklutaġġ jew il-kuntrattar ta' persuni kompetenti.
                                 
                              L-organizzazzjoni għandha żżomm informazzjoni dokumentata xierqa bħala evidenza tal-kompetenza.
                     
                     
                        B.6.   Involviment tal-impjegati
                        
                                    (1)
                                 
                                 
                                    L-organizzazzjoni għandha tirrikonoxxi li l-involviment attiv tal-impjegati huwa prerekwiżit u jixpruna t-titjib ambjentali kontinwu u ta' suċċess minbarra li huwa riżorsa ewlenija għat-titjib tal-prestazzjoni ambjentali kif ukoll il-metodu xieraq li bih is-sistema ta' ġestjoni u verifika ambjentali tiġi stabbilita b'suċċess fl-organizzazzjoni.
                                 
                              
                                    (2)
                                 
                                 
                                    L-“involviment tal-impjegati” għandu jinftiehem bħala li jinkludi kemm il-parteċipazzjoni diretta tal-impjegati kif ukoll l-għoti ta' informazzjoni lill-impjegati u lir-rappreżentanti tagħhom. Għalhekk, għandu jkun hemm skema ta' parteċipazzjoni tal-impjegati fil-livelli kollha. L-organizzazzjoni għandha tirrikonoxxi li t-turija ta' impenn, sensibilità u appoġġ attiv mill-maniġment hija prerekwiżit għas-suċċess ta' dawk il-proċessi. F'dan il-kuntest, il-maniġment għandu jipprovdi feedback xieraq lill-impjegati.
                                 
                              
                                    (3)
                                 
                                 
                                    Minbarra dawn ir-rekwiżiti, l-impjegati jew ir-rappreżentanti tagħhom għandhom ikunu involuti fil-proċess immirat sabiex itejjeb kontinwament il-prestazzjoni ambjentali tal-organizzazzjoni permezz ta':
                                    
                                                (a)
                                             
                                             
                                                l-analiżi ambjentali inizjali
                                             
                                          
                                                (b)
                                             
                                             
                                                l-istabbiliment u l-implimentazzjoni ta' sistema ta' ġestjoni u verifika ambjentali li ttejjeb il-prestazzjoni ambjentali,
                                             
                                          
                                                (c)
                                             
                                             
                                                kumitati jew gruppi ta' ħidma ambjentali li jiġbru l-informazzjoni u jassiguraw il-parteċipazzjoni tal-uffiċjal għall-ambjent/rappreżentanti tal-maniġment flimkien mal-impjegati u r-rappreżentanti tagħhom,
                                             
                                          
                                                (d)
                                             
                                             
                                                gruppi ta' ħidma konġunti għall-programm ta' azzjoni ambjentali u l-verifika ambjentali,
                                             
                                          
                                                (e)
                                             
                                             
                                                il-preparazzjoni tad-dikjarazzjonijiet ambjentali.
                                             
                                          
                              
                                    (4)
                                 
                                 
                                    Għal dan il-għan għandhom jintużaw forom xierqa ta' parteċipazzjoni bħalma hi s-sistema tal-ktieb tas-suġġerimenti jew ħidma fi gruppi bbażata fuq proġett jew il-kumitati ambjentali. L-organizzazzjonijiet għandhom jieħdu nota tal-gwida tal-Kummissjoni dwar l-aqwa prassi f'dan il-qasam. Meta jitolbu dan, għandu jiġi involut ukoll kwalunkwe rappreżentant tal-impjegati.
                                 
                              
                  
                        A.7.3   Għarfien
                        L-organizzazzjoni għandha tassigura li l-persuni li jkunu qegħdin jaħdmu taħt il-kontroll tal-organizzazzjoni jkunu konxji ta':
                        
                                    (a)
                                 
                                 
                                    il-politika ambjentali;
                                 
                              
                                    (b)
                                 
                                 
                                    l-aspetti ambjentali sinifikanti u l-impatti ambjentali reali jew potenzjali relatati assoċjati mal-ħidma tagħhom;
                                 
                              
                                    (c)
                                 
                                 
                                    il-kontribut tagħhom għall-effettività tas-sistema ta' ġestjoni ambjentali, inklużi l-benefiċċji ta' titjib fil-prestazzjoni ambjentali;
                                 
                              
                                    (d)
                                 
                                 
                                    l-implikazzjonijiet tan-nuqqas ta' konformità mar-rekwiżiti tas-sistema ta' ġestjoni ambjentali, inkluż li ma jiġux issodisfati l-obbligi ta' konformità tal-organizzazzjoni.
                                 
                              
                     
                         
                     
                  
                        A.7.4   Komunikazzjoni
                        A.7.4.1   Ġenerali
                        L-organizzazzjoni għandha tistabbilixxi, timplimenta u żżomm il-proċessi meħtieġa għall-komunikazzjonijiet interni u esterni rilevanti għas-sistema ta' ġestjoni ambjentali, fosthom:
                        
                                    (a)
                                 
                                 
                                    dak li se tikkomunika;
                                 
                              
                                    (b)
                                 
                                 
                                    meta għandha tikkomunika;
                                 
                              
                                    (c)
                                 
                                 
                                    ma' min għandha tikkomunika;
                                 
                              
                                    (d)
                                 
                                 
                                    kif għandha tikkomunika.
                                 
                              Meta tkun qiegħda tistabbilixxi l-proċess(i) ta' komunikazzjoni tagħha, l-organizzazzjoni għandha:
                        
                                    —
                                 
                                 
                                    tikkunsidra l-obbligi ta' konformità tagħha;
                                 
                              
                                    —
                                 
                                 
                                    tassigura li l-informazzjoni ambjentali kkomunikata tkun konsistenti mal-informazzjoni ġġenerata fi ħdan is-sistema ta' ġestjoni ambjentali, u tkun affidabbli.
                                 
                              L-organizzazzjoni għandha tirrispondi għall-komunikazzjonijiet rilevanti dwar is-sistema ta' ġestjoni ambjentali tagħha.
                        L-organizzazzjoni għandha żżomm informazzjoni dokumentata bħala evidenza tal-komunikazzjonijiet tagħha, kif ikun xieraq.
                        A.7.4.2   Komunikazzjoni interna
                        L-organizzazzjoni għandha:
                        
                                    (a)
                                 
                                 
                                    tikkomunika internament fost id-diversi livelli u funzjonijiet tal-organizzazzjoni informazzjoni rilevanti għas-sistema ta' ġestjoni ambjentali, inklużi bidliet fis-sistema ta' ġestjoni ambjentali, kif ikun xieraq;
                                 
                              
                                    (b)
                                 
                                 
                                    tassigura li l-proċessi ta' komunikazzjoni tagħha jippermettu lill-persuni li jaħdmu taħt il-kontroll tal-organizzazzjoni li jikkontribwixxu għal titjib kontinwu.
                                 
                              
                     
                         
                     
                  
                        A.7.4.3   Komunikazzjoni esterna
                        L-organizzazzjoni għandha tikkomunika esternament informazzjoni rilevanti għas-sistema ta' ġestjoni ambjentali, kif stabbilit mill-proċessi ta' komunikazzjoni tal-organizzazzjoni u kif meħtieġ mill-obbligi ta' konformità tagħha.
                     
                     
                        B.7.   Komunikazzjoni
                        
                                    (1)
                                 
                                 
                                    L-organizzazzjonijiet għandhom ikunu kapaċi juru li jwettqu djalogu miftuħ mal-pubbliku, mal-awtoritajiet u ma' partijiet interessati oħra inklużi l-komunitajiet u l-konsumaturi lokali rigward l-impatt ambjentali tal-attivitajiet, il-prodotti u s-servizzi tagħhom.
                                 
                              
                                    (2)
                                 
                                 
                                    Sabiex jassiguraw livell għoli ta' trasparenza u biex jibnu l-kunfidenza mal-partijiet interessati, l-organizzazzjonijiet irreġistrati fl-EMAS għandhom jiddivulgaw informazzjoni ambjentali speċifika kif definit mill-Anness IV Rappurtar Ambjentali.
                                 
                              
                  
                        A.7.5   Informazzjoni dokumentata
                        A.7.5.1   Ġenerali
                        Is-sistema ta' ġestjoni ambjentali tal-organizzazzjoni għandha tinkludi:
                        
                                    (a)
                                 
                                 
                                    l-informazzjoni dokumentata mitluba minn dan l-Istandard Internazzjonali;
                                 
                              
                                    (b)
                                 
                                 
                                    l-informazzjoni dokumentata stabbilita mill-organizzazzjoni bħala neċessarja għall-effettività tas-sistema ta' ġestjoni ambjentali.
                                 
                              
                                    
                                       Nota:
                                    
                                 
                                 
                                    Il-firxa tal-informazzjoni dokumentata għal sistema ta' ġestjoni ambjentali tista' tvarja minn organizzazzjoni għall-oħra minħabba:
                                    
                                                —
                                             
                                             
                                                id-daqs tal-organizzazzjoni u t-tip ta' attivitajiet, proċessi, prodotti u servizzi tagħha;
                                             
                                          
                                                —
                                             
                                             
                                                il-ħtieġa li jintwera l-issodisfar tal-obbligi ta' konformità tagħha;
                                             
                                          
                                                —
                                             
                                             
                                                il-kumplessità tal-proċessi u l-interazzjonijiet tagħhom;
                                             
                                          
                                                —
                                             
                                             
                                                il-kompetenza tal-persuni li jaħdmu taħt il-kontroll tal-organizzazzjoni.
                                             
                                          
                              A.7.5.2   Tfassil u aġġornament
                        Meta tfassal u taġġorna informazzjoni dokumentata, l-organizzazzjoni għandha tassigura:
                        
                                    (a)
                                 
                                 
                                    identifikazzjoni u deskrizzjoni xierqa (eż. titlu, data, awtur, jew numru ta' referenza);
                                 
                              
                                    (b)
                                 
                                 
                                    format (eż. lingwa, verżjoni tas-softwer, grafika) u mezzi (eż. karta, elettronika) xierqa;
                                 
                              
                                    (c)
                                 
                                 
                                    eżami u approvazzjoni xierqa għall-idoneità u l-adegwatezza.
                                 
                              A.7.5.3   Kontroll tal-informazzjoni dokumentata
                        L-informazzjoni dokumentata mitluba mis-sistema ta' ġestjoni ambjentali u minn dan l-Istandard Internazzjonali għandha tiġi kkontrollata sabiex ikun assigurat li:
                        
                                    (a)
                                 
                                 
                                    tkun disponibbli u adatta għall-użu, fejn u meta tkun meħtieġa;
                                 
                              
                                    (b)
                                 
                                 
                                    tkun protetta adegwatament (eż. kontra t-telf tal-kunfidenzjalità, l-użu mhux xieraq, jew it-telf tal-integrità).
                                 
                              Għall-kontroll tal-informazzjoni dokumentata, l-organizzazzjoni għandha tindirizza l-attivitajiet li ġejjin kif applikabbli:
                        
                                    —
                                 
                                 
                                    id-distribuzzjoni, l-aċċess, l-irkupru u l-użu;
                                 
                              
                                    —
                                 
                                 
                                    il-ħażna u l-preservazzjoni, inkluża l-preservazzjoni tal-leġġibbiltà;
                                 
                              
                                    —
                                 
                                 
                                    il-kontroll tal-bidliet (eż. il-kontroll tal-verżjoni);
                                 
                              
                                    —
                                 
                                 
                                    iż-żamma u r-rimi.
                                 
                              L-informazzjoni dokumentata ta' oriġni esterna meqjusa bħala meħtieġa mill-organizzazzjoni għall-ippjanar u t-tħaddim tas-sistema ta' ġestjoni ambjentali għandha tiġi identifikata, kif xieraq, u kkontrollata.
                        
                                    
                                       Nota
                                    
                                 
                                 
                                    L-aċċess jista' jimplika deċiżjoni rigward il-permess biex wieħed jara l-informazzjoni dokumentata biss, jew il-permess u l-awtorità biex wieħed jara u jbiddel l-informazzjoni dokumentata.
                                 
                              A.8   Operat
                        A.8.1   Ippjanar u kontroll operattiv
                        L-organizzazzjoni għandha tistabbilixxi, timplimenta, tikkontrolla u żżomm il-proċessi meħtieġa sabiex tissodisfa r-rekwiżiti tas-sistema ta' ġestjoni ambjentali, u biex timplimenta l-azzjonijiet identifikati fil-punti 6.1 u 6.2, billi:
                        
                                    —
                                 
                                 
                                    tistabbilixxi kriterji tal-operat għall-proċess(i);
                                 
                              
                                    —
                                 
                                 
                                    timplimenta kontroll tal-proċess(i), skont il-kriterji tal-operat.
                                 
                              
                                    
                                       Nota:
                                    
                                 
                                 
                                    Il-kontrolli jistgħu jinkludu kontrolli u proċeduri tal-inġinerija. Il-kontrolli jistgħu jiġu implimentati skont ġerarkija (eż. eliminazzjoni, sostituzzjoni, amministrattivi) u jistgħu jintużaw individwalment jew f'kombinazzjoni.
                                 
                              L-organizzazzjoni għandha tikkontrolla l-bidliet ippjanati u tanalizza l-konsegwenzi ta' bidliet mhux intenzjonati, filwaqt li tieħu azzjoni sabiex ittaffi kwalunkwe effett negattiv, kif ikun meħtieġ.
                        L-organizzazzjoni għandha tassigura li proċess(i) esternalizzat(i) jiġi/jiġu kkontrollat(i) jew influwenzat(i). It-tip u l-firxa tal-kontroll jew tal-influwenza li għandhom jiġu applikati għall-proċess(i) għandhom jiġu definiti fi ħdan is-sistema ta' ġestjoni ambjentali.
                        B'mod konsistenti ma' perspettiva taċ-ċiklu tal-ħajja, l-organizzazzjoni għandha:
                        
                                    (a)
                                 
                                 
                                    tistabbilixxi kontrolli, kif ikun xieraq, sabiex tassigura li r-rekwiżit(i) ambjentali tagħha jiġu indirizzati fil-proċess tat-tfassil u l-iżvilupp għall-prodott jew servizz, billi jitqies kull stadju taċ-ċiklu tal-ħajja tiegħu;
                                 
                              
                                    (b)
                                 
                                 
                                    tistabbilixxi r-rekwiżit(i) ambjentali tagħha għall-akkwist ta' prodotti u servizzi, kif ikun xieraq;
                                 
                              
                                    (c)
                                 
                                 
                                    tikkomunika r-rekwiżit(i) ambjentali rilevanti tagħha lill-fornituri esterni, inklużi l-kuntratturi;
                                 
                              
                                    (d)
                                 
                                 
                                    tikkunsidra l-ħtieġa li tipprovdi informazzjoni dwar impatti ambjentali sinifikanti potenzjali
                                 
                              assoċjati mat-trasport jew il-kunsinna, l-użu, it-trattament fi tmiem il-ħajja u r-rimi finali tal-prodotti u s-servizzi tagħha.
                        L-organizzazzjoni għandha żżomm informazzjoni dokumentata sa fejn ikun meħtieġ sabiex ikollha l-kunfidenza li l-proċess(i) twettqu kif ippjanat.
                        A.8.2   Stat ta' tħejjija u rispons għal emerġenzi
                        L-organizzazzjoni għandha tistabbilixxi, timplimenta u żżomm il-proċessi meħtieġa sabiex tipprepara għal u tirrispondi għas-sitwazzjonijiet potenzjali ta' emerġenza identifikati fil-punt 6.1.1.
                        L-organizzazzjoni għandha:
                        
                                    (a)
                                 
                                 
                                    tipprepara biex tirrispondi billi tippjana azzjonijiet biex tipprevjeni jew ittaffi l-impatti ambjentali ħżiena minn sitwazzjonijiet ta' emerġenza;
                                 
                              
                                    (b)
                                 
                                 
                                    tirrispondi għal sitwazzjonijiet reali ta' emerġenza;
                                 
                              
                                    (c)
                                 
                                 
                                    tieħu azzjoni biex tipprevjeni jew ittaffi l-konsegwenzi ta' sitwazzjonijiet ta' emerġenza, xierqa għad-daqs tal-emerġenza u l-impatt ambjentali potenzjali;
                                 
                              
                                    (d)
                                 
                                 
                                    tittestja perjodikament l-azzjonijiet ta' rispons ippjanati, fejn ikun prattikabbli;
                                 
                              
                                    (e)
                                 
                                 
                                    teżamina u tirrevedi perjodikament il-proċessi u l-azzjonijiet ta' rispons ippjanati, b'mod partikolari wara li jseħħu sitwazzjonijiet ta' emerġenza jew testijiet;
                                 
                              
                                    (f)
                                 
                                 
                                    tipprovdi informazzjoni u taħriġ rilevanti relatati mal-istat ta' tħejjija u r-rispons għal emerġenzi, kif ikun xieraq, lil partijiet interessati rilevanti, inklużi persuni li jaħdmu taħt il-kontroll tagħha.
                                 
                              L-organizzazzjoni għandha żżomm informazzjoni dokumentata sal-punt meħtieġ sabiex ikollha l-kunfidenza li l-proċess(i) ikunu qegħdin jitwettqu kif ippjanat.
                        A.9   Evalwazzjoni tal-prestazzjoni
                        A.9.1   Monitoraġġ, kejl, analiżi u evalwazzjoni
                        A.9.1.1   Ġenerali
                        L-organizzazzjoni għandha timmonitorja, tkejjel, tanalizza u tevalwa l-prestazzjoni ambjentali tagħha.
                        L-organizzazzjoni għandha tistabbilixxi:
                        
                                    (a)
                                 
                                 
                                    liema ħtiġijiet iridu jiġu mmonitorjati u mkejla;
                                 
                              
                                    (b)
                                 
                                 
                                    il-metodi għall-monitoraġġ, il-kejl, l-analiżi u l-evalwazzjoni, kif applikabbli, biex tassigura riżultati validi;
                                 
                              
                                    (c)
                                 
                                 
                                    il-kriterji li magħhom l-organizzazzjoni se tevalwa l-prestazzjoni ambjentali tagħha, u indikaturi xierqa;
                                 
                              
                                    (d)
                                 
                                 
                                    meta għandu jitwettaq il-monitoraġġ u l-kejl;
                                 
                              
                                    (e)
                                 
                                 
                                    meta għandhom jiġu analizzati u evalwati r-riżultati mill-monitoraġġ u l-kejl.
                                 
                              L-organizzazzjoni għandha tiżgura li jintuża u jinżamm tagħmir għall-monitoraġġ u l-kejl li jkun kalibrat jew verifikat, kif ikun xieraq.
                        L-organizzazzjoni għandha tevalwa l-prestazzjoni ambjentali tagħha u l-effettività tas-sistema ta' ġestjoni ambjentali.
                        L-organizzazzjoni għandha tikkomunika informazzjoni rilevanti dwar il-prestazzjoni ambjentali kemm internament kif ukoll esternament, kif identifikat fil-proċess(i) ta' komunikazzjoni tagħha u kif meħtieġ mill-obbligi ta' konformità tagħha.
                        L-organizzazzjoni għandha żżomm informazzjoni dokumentata xierqa bħala evidenza tar-riżultati tal-monitoraġġ, il-kejl, l-analiżi u l-evalwazzjoni.
                        A.9.1.2   Evalwazzjoni tal-konformità
                        L-organizzazzjoni għandha tistabbilixxi, timplimenta u żżomm il-proċessi meħtieġa sabiex tevalwa t-twettiq tal-obbligi ta' konformità tagħha.
                        L-organizzazzjoni għandha:
                        
                                    (a)
                                 
                                 
                                    tistabbilixxi l-frekwenza li biha se tiġi evalwata l-konformità;
                                 
                              
                                    (b)
                                 
                                 
                                    tevalwa l-konformità u tieħu azzjoni jekk ikun meħtieġ;
                                 
                              
                                    (c)
                                 
                                 
                                    iżżomm għarfien u fehim tal-istat ta' konformità tagħha.
                                 
                              L-organizzazzjoni għandha żżomm informazzjoni dokumentata bħala evidenza tar-riżultat(i) tal-evalwazzjoni tal-konformità.
                        A.9.2   Verifika interna
                        A.9.2.1   Ġenerali
                        L-organizzazzjoni għandha twettaq verifiki interni f'intervalli ppjanati sabiex tipprovdi informazzjoni dwar jekk is-sistema ta' ġestjoni ambjentali:
                        
                                    (a)
                                 
                                 
                                    tikkonformax ma':
                                    
                                                (1)
                                             
                                             
                                                ir-rekwiżiti proprji tal-organizzazzjoni għas-sistema ta' ġestjoni ambjentali tagħha;
                                             
                                          
                                                (2)
                                             
                                             
                                                ir-rekwiżiti ta' dan l-Istandard Internazzjonali;
                                             
                                          
                              
                                    (b)
                                 
                                 
                                    tkunx implimentata u miżmuma b'mod effettiv.
                                 
                              A.9.2.2   Programm ta' verifika interna
                        L-organizzazzjoni għandha tistabbilixxi, timplimenta u żżomm programmi ta' verifika interna, li jinkludu l-frekwenza, il-metodi, ir-responsabbiltajiet, ir-rekwiżiti ta' ppjanar u r-rappurtar tal-verifiki interni tagħha.
                        Fl-istabbiliment tal-programm ta' verifika interna, l-organizzazzjoni għandha tqis l-importanza ambjentali tal-proċessi kkonċernati, il-bidliet li jaffettwaw lill-organizzazzjoni u r-riżultati ta' verifiki preċedenti.
                        L-organizzazzjoni għandha:
                        
                                    (a)
                                 
                                 
                                    tiddefinixxi l-kriterji tal-verifika u l-kamp ta' applikazzjoni għal kull verifika;
                                 
                              
                                    (b)
                                 
                                 
                                    tagħżel l-awdituri u twettaq verifiki sabiex tassigura l-oġġettività u l-imparzjalità tal-proċess ta' verifika;
                                 
                              
                                    (c)
                                 
                                 
                                    tassigura li r-riżultati tal-verifiki jiġu rrappurtati lill-maniġment rilevanti.
                                 
                              L-organizzazzjoni għandha żżomm informazzjoni dokumentata bħala evidenza tal-implimentazzjoni tal-programm ta' verifika u tar-riżultati tal-verifiki.
                        A.9.3   Reviżjoni tal-ġestjoni
                        Il-maniġment superjuri għandu jeżamina s-sistema ta' ġestjoni ambjentali tal-organizzazzjoni, f'intervalli ppjanati, sabiex jassigura l-idoneità, l-adegwatezza u l-effettività kontinwa tagħha.
                        Ir-reviżjoni tal-ġestjoni għandha tinkludi kunsiderazzjoni ta':
                        
                                    (a)
                                 
                                 
                                    l-istatus ta' azzjonijiet minn eżamijiet preċedenti mill-maniġment;
                                 
                              
                                    (b)
                                 
                                 
                                    bidliet fi:
                                    
                                                (1)
                                             
                                             
                                                il-kwistjonijiet esterni u interni li jkunu rilevanti għas-sistema ta' ġestjoni ambjentali;
                                             
                                          
                                                (2)
                                             
                                             
                                                il-ħtiġijiet u l-aspettattivi tal-partijiet interessati, inklużi l-obbligi ta' konformità;
                                             
                                          
                                                (3)
                                             
                                             
                                                l-aspetti ambjentali sinifikanti tagħha;
                                             
                                          
                                                (4)
                                             
                                             
                                                ir-riskji u l-opportunitajiet;
                                             
                                          
                              
                                    (c)
                                 
                                 
                                    sa fejn intlaħqu l-objettivi ambjentali;
                                 
                              
                                    (d)
                                 
                                 
                                    l-informazzjoni dwar il-prestazzjoni ambjentali tal-organizzazzjoni, inklużi x-xejriet fi:
                                    
                                                (1)
                                             
                                             
                                                in-nuqqasijiet ta' konformità u l-azzjonijiet korrettivi;
                                             
                                          
                                                (2)
                                             
                                             
                                                ir-riżultati tal-monitoraġġ u tal-kejl;
                                             
                                          
                                                (3)
                                             
                                             
                                                l-issodisfar tal-obbligi ta' konformità tagħha;
                                             
                                          
                                                (4)
                                             
                                             
                                                ir-riżultati tal-verifiki;
                                             
                                          
                              
                                    (e)
                                 
                                 
                                    l-adegwatezza tar-riżorsi;
                                 
                              
                                    (f)
                                 
                                 
                                    il-komunikazzjoni(jiet) rilevanti mill-partijiet interessati, inklużi l-ilmenti;
                                 
                              
                                    (g)
                                 
                                 
                                    l-opportunitajiet għal titjib kontinwu.
                                 
                              Ir-riżultati tal-eżami mill-maniġment għandhom jinkludu:
                        
                                    —
                                 
                                 
                                    konklużjonijiet dwar l-idoneità, l-adegwatezza u l-effettività kontinwa tas-sistema ta' ġestjoni ambjentali;
                                 
                              
                                    —
                                 
                                 
                                    deċiżjonijiet relatati mal-opportunitajiet għal titjib kontinwu;
                                 
                              
                                    —
                                 
                                 
                                    deċiżjonijiet relatati ma' kwalunkwe ħtieġa ta' tibdil fis-sistema ta' ġestjoni ambjentali, inklużi r-riżorsi;
                                 
                              
                                    —
                                 
                                 
                                    l-azzjonijiet, jekk ikun meħtieġa, meta l-objettivi ambjentali ma jkunux intlaħqu;
                                 
                              
                                    —
                                 
                                 
                                    l-opportunitajiet sabiex tittejjeb l-integrazzjoni tas-sistema ta' ġestjoni ambjentali ma' proċessi oħra tan-negozju, jekk ikun meħtieġ;
                                 
                              
                                    —
                                 
                                 
                                    kwalunkwe implikazzjoni għad-direzzjoni strateġika tal-organizzazzjoni.
                                 
                              L-organizzazzjoni għandha żżomm informazzjoni dokumentata bħala evidenza tar-riżultati tal-eżamijiet mill-maniġment.
                        A.10   Titjib
                        A.10.1   Ġenerali
                        L-organizzazzjoni għandha tistabbilixxi l-opportunitajiet għal titjib (ara l-punti 9.1, 9.2 u 9.3) u timplimenta l-azzjonijiet neċessarji biex tikseb ir-riżultati mistennija tas-sistema ta' ġestjoni ambjentali tagħha.
                        A.10.2   Nuqqas ta' konformità u azzjoni korrettiva
                        Meta jseħħ nuqqas ta' konformità, l-organizzazzjoni għandha:
                        
                                    (a)
                                 
                                 
                                    tirreaġixxi għan-nuqqas ta' konformità u, kif ikun applikabbli:
                                    
                                                (1)
                                             
                                             
                                                tieħu azzjoni sabiex tikkontrollah u tikkoreġih;
                                             
                                          
                                                (2)
                                             
                                             
                                                tindirizza l-konsegwenzi, inkluż billi ttaffi l-impatti ambjentali ħżiena;
                                             
                                          
                              
                                    (b)
                                 
                                 
                                    tevalwa l-ħtieġa ta' azzjoni sabiex telimina l-kawżi tan-nuqqas ta' konformità, sabiex dan ma jerġax iseħħ jew iseħħ post ieħor, billi:
                                    
                                                (1)
                                             
                                             
                                                tirrevedi n-nuqqas ta' konformità;
                                             
                                          
                                                (2)
                                             
                                             
                                                tistabbilixxi l-kawżi tan-nuqqas ta' konformità;
                                             
                                          
                                                (3)
                                             
                                             
                                                tistabbilixxi jekk jeżistux, jew jistgħux potenzjalment iseħħu, nuqqasijiet ta' konformità simili;
                                             
                                          
                              
                                    (c)
                                 
                                 
                                    timplimenta kwalunkwe azzjoni meħtieġa;
                                 
                              
                                    (d)
                                 
                                 
                                    tirrevedi l-effettività ta' kwalunkwe azzjoni korrettiva li tittieħed;
                                 
                              
                                    (e)
                                 
                                 
                                    jekk ikun meħtieġ, tagħmel bidliet fis-sistema ta' ġestjoni ambjentali.
                                 
                              L-azzjonijiet korrettivi għandhom ikunu xierqa għas-sinifikat tal-effetti tan-nuqqasijiet ta' konformità li jkun hemm, inkluż l-impatt(i) ambjentali.
                        L-organizzazzjoni għandha żżomm informazzjoni dokumentata bħala evidenza ta':
                        
                                    —
                                 
                                 
                                    in-natura tan-nuqqasijiet ta' konformità u kwalunkwe azzjoni suċċessiva li tittieħed;
                                 
                              
                                    —
                                 
                                 
                                    ir-riżultati ta' kwalunkwe azzjoni korrettiva.
                                 
                              A.10.3   Titjib kontinwu
                        L-organizzazzjoni għandha ttejjeb kontinwament l-idoneità, l-adegwatezza u l-effettività tas-sistema ta' ġestjoni ambjentali sabiex ittejjeb il-prestazzjoni ambjentali.
                     
                     
                         
                     
                  
         
            ANNESS III
            
               VERIFIKA AMBJENTALI INTERNA
            
            1.   Il-programm ta' verifika u l-frekwenza tal-verifiki
            
            1.1.   Programm ta' verifika
            
            Il-programm ta' verifika għandu jiggarantixxi li l-maniġment tal-organizzazzjoni jingħata l-informazzjoni li jeħtieġ sabiex janalizza l-prestazzjoni ambjentali tal-organizzazzjoni u l-effettività tas-sistema ta' ġestjoni ambjentali, u li jkun jista' juri li dawn jinsabu taħt kontroll.
            1.2.   Objettivi tal-programm ta' verifika
            
            L-objettivi għandhom jinkludu, b'mod partikolari, il-valutazzjoni tas-sistemi ta' ġestjoni li jkun hemm fis-seħħ u l-istabbiliment tal-konformità mal-politika u l-programm tal-organizzazzjoni, li għandhom jinkludu l-konformità mar-rekwiżiti legali u rekwiżiti oħra relatati mal-ambjent.
            1.3.   Kamp ta' applikazzjoni tal-programm ta' verifika
            
            Il-kamp ta' applikazzjoni ġenerali tal-verifiki individwali, jew ta' kull stadju ta' ċiklu ta' verifika fejn ikun xieraq, għandu jiġi definit b'mod ċar u għandu jispeċifika b'mod espliċitu:
            
                        (1)
                     
                     
                        l-oqsma tas-suġġetti koperti;
                     
                  
                        (2)
                     
                     
                        l-attivitajiet li għandhom jiġu vverifikati;
                     
                  
                        (3)
                     
                     
                        il-kriterji ambjentali li għandhom jitqiesu;
                     
                  
                        (4)
                     
                     
                        il-perjodu kopert mill-verifika.
                     
                  Il-verifika ambjentali tinkludi valutazzjoni tad-dejta fattwali meħtieġa sabiex tigi evalwata l-prestazzjoni ambjentali.
            1.4.   Frekwenza tal-verifiki
            
            Il-verifika jew iċ-ċiklu ta' verifika li jkopri l-attivitajiet kollha tal-organizzazzjoni għandhom jitlestew, kif ikun xieraq, f'intervalli ta' mhux aktar minn tliet snin jew ta' erba' snin jekk tapplika d-deroga prevista fl-Artikolu 7. Il-frekwenza li biha tiġi vverifikata kwalunkwe attività se tvarja skont:
            
                        (1)
                     
                     
                        in-natura, l-iskala u l-kumplessità tal-attivitajiet;
                     
                  
                        (2)
                     
                     
                        is-sinifikat tal-impatti ambjentali assoċjati;
                     
                  
                        (3)
                     
                     
                        l-importanza u l-urġenza tal-problemi misjuba minn verifiki preċedenti;
                     
                  
                        (4)
                     
                     
                        il-problemi ambjentali tal-imgħoddi.
                     
                  Attivitajiet aktar kumplessi b'impatt ambjentali aktar sinifikanti għandhom jiġu vverifikati aktar ta' spiss.
            L-organizzazzjoni għandha twettaq verifiki tal-anqas fuq bażi annwali, peress li dan se jgħin biex juri lill-maniġment tal-organizzazzjoni u lill-verifikatur ambjentali li hija għandha l-kontroll fuq l-aspetti ambjentali sinifikanti tagħha.
            L-organizzazzjoni għandha twettaq verifiki dwar:
            
                        (1)
                     
                     
                        il-prestazzjoni ambjentali tal-organizzazzjoni; u
                     
                  
                        (2)
                     
                     
                        il-konformità tal-organizzazzjoni mar-rekwiżiti legali applikabbli u rekwiżiti oħra relatati mal-ambjent.
                     
                  2.   Attivitajiet ta' verifika
            
            L-attivitajiet ta' verifika għandhom jinkludu diskussjonijiet mal-persunal dwar il-prestazzjoni ambjentali, spezzjoni tal-kundizzjonijiet ta' ħidma u t-tagħmir u eżami tar-rekords, il-proċeduri bil-miktub u dokumentazzjoni rilevanti oħra. Dawk l-attivitajiet għandhom jitwettqu bil-għan li tiġi evalwata l-prestazzjoni ambjentali tal-attività li tkun qed tiġi verifikata sabiex jiġi determinat jekk tissodisfax l-istandards, ir-regolamenti jew l-objettivi u l-miri ambjentali applikabbli. Hija għandha tistabbilixxi wkoll jekk is-sistema li tkun fis-seħħ għall-ġestjoni tar-responsabbiltajiet u l-prestazzjoni ambjentali tkunx effettiva u xierqa u għalhekk, fost l-oħrajn, se tinkludi kontrolli fuq il-post tal-konformità ma' dawn il-kriterji biex tiddetermina l-effettività tas-sistema ta' ġestjoni sħiħa.
            Il-passi li ġejjin għandhom, b'mod partikolari, jiġu inklużi fil-proċess tal-verifika:
            
                        (1)
                     
                     
                        il-komprensjoni tas-sistemi ta' ġestjoni;
                     
                  
                        (2)
                     
                     
                        il-valutazzjoni tal-punti qawwija u dawk dgħajfa tas-sistemi ta' ġestjoni;
                     
                  
                        (3)
                     
                     
                        il-ġbir tal-evidenza sabiex jintwera fejn is-sistema ta' ġestjoni tkun jew ma tkunx qiegħda tagħti r-riżultati;
                     
                  
                        (4)
                     
                     
                        il-valutazzjoni tas-sejbiet tal-verifika;
                     
                  
                        (5)
                     
                     
                        it-tħejjija tal-konklużjonijiet tal-verifika;
                     
                  
                        (6)
                     
                     
                        ir-rappurtar tas-sejbiet u tal-konklużjonijiet tal-verifika.
                     
                  3.   Rappurtar tas-sejbiet u tal-konklużjonijiet tal-verifika
            
            L-għanijiet fundamentali ta' rapport bil-miktub tal-verifika huma:
            
                        (1)
                     
                     
                        li jiddokumenta l-kamp ta' applikazzjoni tal-verifika;
                     
                  
                        (2)
                     
                     
                        li jinforma lill-maniġment dwar l-istat ta' konformità mal-politika ambjentali tal-organizzazzjoni u dwar il-progress ambjentali tal-organizzazzjoni
                     
                  
                        (3)
                     
                     
                        li jinforma lill-maniġment dwar l-istat ta' konformità mar-rekwiżiti legali u ma' rekwiżiti oħra relatati mal-ambjent u dwar il-miżuri meħuda sabiex ikun assigurat li tkun tista' tintwera l-konformità;
                     
                  
                        (4)
                     
                     
                        li jinforma lill-maniġment dwar l-effettività u l-affidabbiltà tal-miżuri meħuda sabiex jiġu mmonitorjati u mnaqqsa l-impatti ambjentali tal-organizzazzjoni;
                     
                  
                        (5)
                     
                     
                        li juri l-ħtieġa ta' azzjonijiet korrettivi, meta jkun xieraq.
                     
                  Ir-rapport bil-miktub tal-verifika għandu jinkludi l-informazzjoni neċessarja sabiex jikkonforma ma' dawn l-għanijiet.
         ”
      
         (1)  L-użu tat-test tal-istandard nazzjonali riprodott f'dan l-Anness qed isir bil-permess tas-CEN. It-test sħiħ tal-istandard nazzjonali jista' jinxtara mill-Korpi Nazzjonali tal-Istandardizzazzjoni, li l-lista tagħhom tinsab fuq is-sit web tas-CEN. L-ebda tip ta' riproduzzjoni ta' dan l-Anness għal raġunijiet kummerċjali ma hija permessa.